謝張欽夫機宜惠靈壽杖
作者：王庭珪
朝代：宋

paragraphs: 九疑連綿青未了，郴江擘出蛟龍吼。
雷公霹靂搜巖幽，化爲鬰律黄蛇走。
飛電迸火出奇節，黄蛇走立僵如鐡。
攜看玉女洗頭盆，拄上九疑探禹穴。
莫挑馬箠渡黄河，莫扣天門閽者訶。
但掛百錢時一醉，從教風雨濕漁蓑。
青錢學士年方少，年少羞爲老人調。
即看飛步上蓬瀛，别有青藜夜相照。